Peter Skaarup (DF), 2000-05-04:
I Dansk Folkeparti har vi da modtaget forslaget med interesse.
Vi synes da, det er udmærket, at CD benytter muligheden for at fremsætte beslutningsforslag herinde til, at vi også får en debat om spørgsmålet om IT-arbejdskraft, greencard og den slags ting, som ligger i forslaget.
At man måske så i stedet for skulle bruge et mere dansk udtryk end lige greencard, det er så en helt anden sag.
Vi forstår egentlig ikke, hvorfor man skal bruge sådan et greencard-udtryk i selve teksten til forslaget.
Det kunne lige så godt være et mere dansk udtryk, som alle forstår, men o.k.
Det, som CD ligesom tager udgangspunkt i omkring reglerne i dag, er, at vi får for få IT-specialister eller IT-arbejdskraft her til landet, og der synes jeg nok, at man i hvert fald i bemærkningerne, men også egentlig i selve forslaget gør sig skyldig i en stor misforståelse og en stor form for manipulation.
Man giver nemlig ligesom udtryk for, at der faktisk ikke kommer nogen hertil i dag, og at det er et kæmpeproblem.
Men hvis man ser på de nuværende tal, så gives der rent faktisk - ud over de her ca. 15.000 asylsager og familiesammenførte - ca. 15.000 andre opholdstilladelser i 1998.
Det er 1998-tal det her, men det svarer også meget godt til 1999-tal.
Så er der 3.200, der er her af beskæftigelsesgrunde, og så er der ca. 7.000 andre tilladelsestyper.
Det vil sige, at vi altså får en del arbejdskraft ind i landet, f.eks. studerende, der afhjælper IT-området på udmærket vis.
Et af problemerne, der er peget på under debatten, mener jeg måske snarere er den sagsbehandlingstid, der går, fra en virksomhed har brug for en medarbejder, til en virksomhed kan få en medarbejder, men det er jo ikke sådan, at der er en lukkethed i forhold til, at man kan tage de her specialister til Danmark i dag.
Det er også noget, som SF's ordfører, hr. Knud Erik Hansen, pegede på, og hvis man spørger fagforeninger, der beskæftiger sig med de her ting, PROSA f.eks., på edb-området, siger de: Jamen vi kan ikke se behovet for, at man importerer yderligere IT-arbejdskraft.
Og så begynder hele baggrund for det forslag, CD er kommet med, jo ligesom at falde lidt til jorden.
Derfor synes jeg, det er rigtigt, at vi har de her tal fuldstændig på plads, inden vi begynder at lave nogle panikløsninger i form af at indføre nye regler.
Man kan selvfølgelig altid diskutere: Skal vi have flere IT-specialister ind i landet?
Det kan godt være, at der er virksomheder, der får brug for det i fremtiden, og det er der så også udmærket mulighed for at de kan få inden for de nuværende regler.
Derudover kan man så også sige: Jamen var det ikke en idé, som også andre ordførere har været inde på, at danske virksomheder begynder at uddanne arbejdskraft, at man sørger for noget efteruddannelse, der gør, at man omskoler nogle af de medarbejdere, der har uddannelser, som i dag ikke er særlige brugbare, til at kunne blive aktiveret inden for IT-området?
Jeg ved godt, at det er et mere langsigtet projekt, men det er trods alt et projekt, man så kunne gå i gang med: at sørge for, at man uddanner dansk arbejdskraft.
Der er masser af danske IT-virksomheder med succes, der gerne vil have dansk arbejdskraft, men altså ikke nødvendigvis kan få det i dag.
Hvorfor ikke begynde at sørge for at få uddannet dansk arbejdskraft til at tage sig af det her område?
Vi har masser af arbejdsløse i landet, hvorfor ikke begynde at beskæftige nogle af dem i stedet for?
Så vil jeg så sige i forhold til selve det grønne kort-princip, at det måske godt kunne være en idé, hvis vi havde en helt anden flygtninge- og indvandrersituation, end vi har i dag, at indføre noget lignende.
Man kunne med fordel måske indføre et sådant grønt kort som et legitimationskort, der dokumenterer, at udenlandske statsborgere - og her tænker jeg på alle, ikke bare noget arbejdskraft, der er i landet - har opholdstilladelse her i landet.
Det kunne være betingelsen for, at man fik sociale ydelser af enhver art og for at kunne blive ansat i job osv., osv.
På den måde kunne man også komme omkring det problem, som vi også ved der er i Danmark, nemlig at der er en del personer, der opholder sig illegalt i landet.
Man ville under alle omstændigheder kunne udstyre dem, der opholder sig legalt i landet, med et sådant grønt kort eller greencard.
Så idéen er egentlig ikke så tosset, hvis den bare blev brugt på en anden måde end den, som CD lægger op til.
Jeg vil så sige, at med den flygtninge- og indvandrerpolitik, vi har i dag, og med den mulighed, der trods alt er for at få IT-specialister til landet, er det ikke et spiseligt forslag for Dansk Folkeparti.